Vesterinen Yhtyeineen

Vesterinen Yhtyeineen on suomalainen kymmenestä jäsenestä koostuva pop-musiikkia soittava yhtye. Yhtyeen tunnetuimpia kappaleita ovat muun muassa "Kukaan ei koskaan", "Onnellinen mies", "Tummilla teillä", "Kolme hyvää vinkkiä" ja "Kohti sydänpeltoja". Yhtye tuli tunnetuksi elokuussa 2009 julkaistun "Jönköping"-nimisen albumin singlestä ”Mitä tapahtui Hokkasen Timolle”. Kappale valittiin toukokuun ensimmäisellä viikolla 2009 YleX-radiokanavan Tehobiisiksi. 
Tero Vesterinen teki aikoinaan coverkeikkoja eri kokoonpanon kanssa, kunnes vuonna 2006 alkoi syntyä omia biisejä, ja vuodesta 2009 Vesterinen on levyttänyt musiikkia Vesterinen Yhtyeineen -yhtyeen nimissä. Nuoruudessa Vesterinen teki metallimusiikkia ja soitti kitaraa. Osa yhtyeen jäsenistä olikin entuudestaan tuttuja toisilleen.
Yhtyeen kappaleet ovat pääosin Tero Vesterisen, Teemu Jokisen ja Janne Riionheimon sanoittamia, mutta koko yhtye osallistuu kappaleiden sävellys- ja sovitustyöhön. Esimerkiksi ”Kukaan ei koskaan” -kappale on Teemu Jokisen säveltämä ja sanoittama. Kappaleiden tekijänimeksi onkin usein merkitty koko yhtye. Lisäksi yhtye on levyttänyt joitakin cover-kappaleita. Esimerkiksi esikoisalbumilla "Jönköping" on versio Aki Sirkesalon kappaleesta ”Naispaholainen” ja "Erikoismiehen jäähyväiset" -levyllä on Martti Heikkilän tekemä kappale ”Villihevosia”, jonka levytti aikaisemmin Hanna Ekola. 
Yhtyeen kokoonpanossa on ollut silloin tällöin mukana myös trumpetinsoittaja Martti Vesala. Kokoonpano kasvoi 10-henkiseksi yhden konserttisalikiertueen sekä uuden levyn myötä.
Yhtye oli Emma-ehdokas vuoden 2009 tulokkaaksi, "Jönköping" vuoden debyyttialbumiksi ja ”Kukaan ei koskaan” -kappale vuoden biisiksi. 
Vesterinen Yhtyeineen julkaisi toisen albuminsa, "Erikoismiehen jäähyväiset", vuonna 2011. Albumin ensimmäinen single oli ”Isä”, joka soi myös "Tappajan näköinen mies" -televisiosarjan tunnusmusiikkina. Toinen single albumilta on ”Kiljut riemusta”. Se nousi Suomen soitetuimpien top 20 -listalla parhaimmillaan sijalle 10. Kolmas single albumilta on ”Kanto”.
Vesterinen Yhtyeineen julkaisi 5. maaliskuuta 2012 ensimmäisen singlen, ”Reppana”, talvella 2013 ilmestyneeltä kolmannelta albumiltaan.
Vesterinen Yhtyeineen teki neljännen albumin omin voimin. Siitä lähtien kaikki albumit on tehty omalla levymerkillä ja jopa kansitaiteesta on vastannut Tero Vesterinen, joka on opiskellut graafista suunnittelua.
Vesterinen Yhtyeineen on mukana "Saman taivaan alla" -levyprojektissa. 
Yhtyeellä on myös oma osakeyhtiö nimeltään Vesterinen Yhtiöineen Oy.
Laulaja Vesterisen isoisä oli harmonikansoittaja Viljo ”Vili” Vesterinen.
Vesterinen Yhtyeineen julkaisi kuudennen studioalbuminsa "Faaraoiden aika" 1. maaliskuuta 2019. Albumilta julkaistut singlet ”Tummilla teillä” ja ”Pitää sanoo ei” nousivat radiolistalle. Bändi sai vuoden 2019 lopulla ensimmäiset kultalevynsä ”Kukaan ei koskaan”- ja ”Faija käyttää napapaitaa” -singleistä. Samalla yhtye ilmoitti tehneensä levytyssopimuksen Universal Music Finlandin kanssa.
Diskografia.
Singlet.
" "Listasijoitukset Suomen viralliselta singlelistalta (Single Top 20), Suomen virallinen latauslista (Top 30) ja Suomen suosituimmat (Music Control -radiolista) (Radio Top 20/100).